	Приближи предпазливо и с известно отвращение към тези предмети и ги взе с треперяща ръка. Камата беше от тъмна, калена стомана с особена форма и странни знаци, врязани по острието. Разтвори хартията и видя тайнствената емблема на индийците от Раймангал, а отдолу няколко реда, написани в червено. «Какво ли означават тези редове? — попита се махаратът. — Тук има някаква загадка, която господарят ще разкрие.» Нареди на Дарма и Пунтхи да мируват и изтича при Тремал-Наик. Намери го седнал на един от прозорците, с оборена глава и поглед към мъгливите хоризонти.